**Skolos fondas „Capitalica Debt Fund“ kviečia investuoti nuo 25 tūkst. eurų**

*Informacija žiniasklaidai, 2024 m. spalio 22 d.*

**Šiuo metu investicijos į obligacijas ir privačią skolą siūlo gana aukštą metinę grąžą, kuri gali siekti ir 10 procentų ar daugiau, todėl ši turto klasė investuotojų tarpe sulaukia nemažo dėmesio. Reaguodamas į gaunamas iš investuotojų užklausas, „Capitalica Asset Management*“* valdomas investicinis fondas „Capitalica Debt Fund“ nuo šiol priima investicijas nuo 25 tūkst. eurų. Fondo atstovų nuomone, šis sprendimas palengvins galimybes investuotojams įdarbinti savo lėšas kapitalo rinkoje.**

„Investicijų į obligacijas ir privačią skolą turto klasė išlieka patraukli investuotojų tarpe. Sąlyginis vertės stabilumas ir galimybė generuoti periodinį pajamų srautą gerai papildo kitas turto klases. Šių metų pradžioje įkūrėme skolos fondą, matydami vis dar nepakankamai atliepiamą mūsų regiono įmonių poreikį gauti finansavimą jų veiklai vystyti bei investuotojų apetitą šiai investicijų klasei. Iki šiol minimali investavimo į fondą suma siekė 125 tūkst. eurų. Sulaukėme investicijų tiek iš fizinių, tiek iš juridinių asmenų. Tačiau pastebėjome, kad egzistuoja ir kitas poreikis – investuotojų noras į fondą investuoti mažesnes sumas. Nusprendėme šį poreikį patenkinti ir minimalią ribą sumažinome iki 25 tūkst. eurų”, – apie naujas galimybes aiškina Ignas Šablevičius, SBA grupės investicijų valdymo bendrovės „Capitalica Asset Management“ fondo „Capitalica Debt Fund“ valdytojas.

Jo teigimu, toks sprendimas bus naudingiausias tiems klientams, kurie pradeda savo, kaip investuotojo, kelionę arba jau turi patirties šioje srityje, tačiau dėl pasirinktos strategijos ar kitų priežasčių negali skirti iki šiol taikytos 125 tūkst. eurų minimalios sumos vienai investicijai.

Tiesa, I. Šablevičius priduria, kad ši galimybė – laikina. Pagal šiuo metu galiojantį fondo valdymo įmonės sprendimą, išimtis galios iki 2025 m. pavasario. Taip pat svarbu paminėti, kad kiekvienas investuotojas prieš investuodamas turės praeiti papildomą įvertinimą, ar investicija yra tinkama konkrečiam investuotojui.

**Ateities tikslai ir rinkos dinamika**

Į obligacijas ir privačią skolą investuoja tie, kurie siekia kuo stabilesnės grąžos ir mažesnės investicijų vertės kitimo rizikos, sako I. Šablevičius.

Vis tik fondo valdytojas pabrėžia, kad siekiant maksimaliai suvaldyti riziką svarbu profesionaliai vykdyti investicijų atrankos procesą:

„Būtina atsižvelgti į investuotojo kreditavimo strategiją ir rizikos apetitą, taip pat į procesą įtraukti finansinę ir nefinansinę tikslinės investicijos patikrą bei pokalbius su įmonės vadovybe. „Capitalica Debt Fund“ komanda fondo investicijas paskirsto tarp įvairių pramonės šakų, sektorių ir regionų, taip dar labiau sumažindama kiekvienos individualios investicijos riziką ir siekdama stabilios grąžos“, – sako I. Šablevičius.

„Capitalica Asset Management“ valdomas fondas „Capitalica Debt Fund“ siekia sukurti didelį, diversifikuotą ir efektyviai valdomą investicijų portfelį, nepriklausomą nuo vieno sektoriaus ar šalies, bei periodiškai dalintis generuojama grąža su investuotojais. Fondo tikslas – pasiekti iki 10% metinę grąžą investuotojams bei iki 5% periodinį pajamų paskirstymą.

Fondo investicijos daugiausiai nukreiptos į Baltijos šalių ir Lenkijos smulkių bei vidutinių įmonių obligacijas.